b'\n_START_ARTICLE_\nTrahv\n_START_PARAGRAPH_\nTrahv ehk rahatrahv on rahan\xc3\xb5ue, mis m\xc3\xa4\xc3\xa4ratakse karistusena haldus\xc3\xb5igusrikkumise v\xc3\xb5i kuriteo eest. Trahvida v\xc3\xb5ib f\xc3\xbc\xc3\xbcsilist ja juriidilist isikut ning ka juriidilise isiku esindus\xc3\xb5iguslikke isikuid. Trahvile lisaks v\xc3\xb5ib kohus m\xc3\xa4\xc3\xa4rata lisakaristuse, n\xc3\xa4iteks v\xc3\xb5ib joobes juhtinud isikule m\xc3\xa4\xc3\xa4rata lisakaristuseks aresti v\xc3\xb5i juhtimis\xc3\xb5iguse \xc3\xa4rav\xc3\xb5tmise.\n_START_SECTION_\nTrahvide suurused Eestis\n_START_PARAGRAPH_\nEestis v\xc3\xb5ib kohus v\xc3\xb5i kohtuv\xc3\xa4line menetleja m\xc3\xa4\xc3\xa4rata f\xc3\xbc\xc3\xbcsilisele isikule v\xc3\xa4\xc3\xa4rteo eest trahvi, mis on 3\xe2\x80\x93300 trahvi\xc3\xbchikut, ning juriidilisele isikule trahvi, mille suurus on 100 \xe2\x80\x93 400 000 eurot. Rahatrahve makstakse trahvi\xc3\xbchikutes, mille suurus on 2018. aasta seisuga 4 eurot. Trahvide suurused ei ole alati universaalsed ning seaduses on kirjas vaid trahvide \xc3\xbclemm\xc3\xa4\xc3\xa4rad.\n_START_SECTION_\nTrahvi vaidlustamine\n_START_PARAGRAPH_\nIsik, kellele trahvi tehti, saab seda vaidlustada. Selleks peab 15 p\xc3\xa4eva jooksul alates trahvim\xc3\xa4\xc3\xa4ruse k\xc3\xa4ttetoimetamisest esitama trahvim\xc3\xa4\xc3\xa4ruse peale m\xc3\xa4\xc3\xa4ruskaebuse. Kohtum\xc3\xa4\xc3\xa4ruse peale m\xc3\xa4\xc3\xa4ruskaebuse esitamise eest tuleb tasuda riigil\xc3\xb5ivu 50 eurot, kuid m\xc3\xb5nes olukorras, n\xc3\xa4iteks kohtuv\xc3\xa4lise menetleja otsuse vaidlustamisel, on m\xc3\xa4\xc3\xa4ruskaebuse esitamine riigil\xc3\xb5ivuvaba.\n_START_SECTION_\nTrahvide maksmata j\xc3\xa4tmine\n_START_PARAGRAPH_\nTrahvi maksmata j\xc3\xa4tmise korral saadetakse trahvim\xc3\xa4\xc3\xa4rus kohtut\xc3\xa4iturile ning sel juhul peab trahvi maksmata j\xc3\xa4tnud isik peale trahvi tasuma sundt\xc3\xa4itmise kulud. Kui ka kohtut\xc3\xa4ituril ei \xc3\xb5nnestu trahvi isikult sisse n\xc3\xb5uda ehk rahatrahvi maksmise t\xc3\xa4htaega ei j\xc3\xa4rgita, rahatrahvi t\xc3\xa4itmise t\xc3\xa4htaega ei ole pikendatud ja s\xc3\xbc\xc3\xbcdlasel ei ole vara, millele sissen\xc3\xb5uet p\xc3\xb6\xc3\xb6rata, on sissen\xc3\xb5udjal v\xc3\xb5imalus teha avaldus, et rahatrahv asendataks arestiga v\xc3\xb5i trahvitava isiku n\xc3\xb5usolekul ka \xc3\xbchiskondliku t\xc3\xb6\xc3\xb6ga. Kusjuures rahatrahvi k\xc3\xbcmnele trahvi\xc3\xbchikule vastab \xc3\xbcks p\xc3\xa4ev aresti ja \xc3\xbchele p\xc3\xa4evale arestile vastab \xc3\xbcks tund \xc3\xbcldkasulikku t\xc3\xb6\xc3\xb6d.'